Margrete Auken (SF), 2000-05-16:
Først vil jeg godt sige tak til Venstres og De Konservatives ordførere for, at jeg fik lov til at komme ind foran.
Jeg synes ikke, det er specielt klogt, at man siger - her forstår jeg godt ministeren - at det er det eneste, for der ligger meget andet også, men det er faktisk et meget afbalanceret forslag.
Så vidt jeg har kunnet høre de problemer, der rejses,
skal vi selvfølgelig have dem belyst.
Det siger sig selv.
Jeg var selv medlem af det underudvalg af Færdselssikkerhedskommissionen, som kiggede på sagen, og jeg mener, at de problemer, vi dengang påpegede, nemlig om man kan lave ekstra sanktioner til en sanktion i forvejen, har Frihed 2000 taget meget godt højde for ved at indbygge i forslaget, at hvis der f.eks. skal være en længere frakendelse, altså hvis der ikke går administrativ mekanik i det, skal der en domstolsprøvelse til.
Så vidt jeg kan se, men det kan godt være, at jeg har uret, så ser det ud til at være meget fornuftigt.
Så vi vil fra SF's side - også selv om det er Frihed 2000, der har fremsat forslaget - ikke bare støtte det, men faktisk rose det meget og håber på, at ministeren går videre med det i det, jeg så vælger at kalde den positive ånd i forhold til, at det er Færdselssikkerhedskommissionens forslag.
Og Færdselssikkerhedskommissionen er jo opmærksom på de problemer og har sagt: Nu kan det altså ikke nytte noget, at vi kigger efter hår i suppen længere, for vi får altså ikke ret meget, vi har ikke fundet parykken endnu; det er hår, vi får fat i her og der, og det burde kunne løses for at undgå den evindelige gentagelse. Så vil jeg til sidst sige, også som ros til forslagsstillerne, at det er forbløffende afbalanceret.
Der er ikke nogen hetz mod cyklister, der er ingen utidig harcelering over begrænsninger i frie mænds frie kørsel, og der er nok en lille bemærkning om, at man ikke er enig i alt, men at regler i øvrigt skal overholdes, og det skal man sikre at de bliver, og det er jo fantastisk.
Kun lige et enkelt sted opdager vi, at det er Frihed 2000, der har fremsat forslaget, men det kunne jo også have været Venstre og De Konservative på det punkt, nemlig den der med Big Brother i forhold til fotofartfælderne.
Jeg ved ikke, om det tjener noget formål, at jeg pædagogisk nu forklarer, at hvis man kører pænt og lovligt, så opdager storebror overhovedet ikke en.
Men altså bortset fra det, så synes jeg, det er et godt forslag, og jeg vil anbefale trafikministeren og Færdselssikkerhedskommissionen, men det er nok først og fremmest trafikministeren, forholdsvis hurtigt at gå videre med forslaget.
Ja, det er jo derfor, vi går ind for forslaget.
Det var også derfor, vi i Færdselssikkerhedskommissionen gik ind for det, og jeg betragter altså ikke en stribe af det, som fru Vibeke Peschardt nævnte, som forseelser; jeg plejer at kalde dem for forbrydelser.
Jeg snakker heller ikke om trafikuheld, når folk ligger myrdede i bunker; det kalder jeg for trafikulykker. Jeg synes faktisk, at det bliver tilpasset ordentligt, og det ligger jo også i forslaget.
Der ligger jo ikke, at det skal koste det samme at gøre de forskellige ting.
Der ligger, at man skal vurdere - kan jeg forstå på forslagsstillerne - ud fra en fornuftig proportionalitet, sådan så man virkelig får fat i dem.
Det er jo et spørgsmål om, at man nu ligesom begynder at tage det her alvorligt, og det har vist sig i hele sanktionsstrategien, at den med truslen mod kørekortet er noget af det, der virker.